Regeringen og en række af folketingets partier vil afsætte op til fire milliarder kroner til at oprette 25 nye nærhospitaler som en del af en ny sundhedsaftale. Det blev præsenteret fredag formiddag. Det er endnu uvist, hvor de 25 nærhospitaler bliver placeret, men da udspillet blev præsenteret, lød det, at der skulle placeres et nærhospital i Skagen og et i Nykøbing Mors. Ifølge TV 2 kommer de fire milliarder kroner til at indgå i en pulje, som regionerne og kommunerne kan søge om at få del i. Skal løse ukomplicerede opgaver Pengene kan ikke alene gå til at oprette nye sygehuse, men de kan også gå til at ombygge eksisterende bygninger og i investeringer i IT, udstyr til undersøgelser, behandling og lignende. De 25 nærhospitaler skal ikke tilbyde sengepladser, men de skal derimod tilbyde funktioner, der kan kobles til det nærmeste akutsygehus. Det kan være patienter, der har behov for ukomplicerede undersøgelser så som røntgenbilleder og blodprøver. Regeringen og aftalepartierne præsenterede den nye aftale klokken 9.30 ved et doorstep i Sundhedsministeriet. Udover Socialdemokratiet er en lang række partier med i aftalen: Venstre, SF, Radikale Venstre, Enhedslisten, Det Konservative Folkeparti, Dansk Folkeparti, Nye Borgerlige, Liberal Alliance, Frie Grønne, Alternativet og Liselott Blixt på vegne af arbejdsfællesskabet af løsgængere.

Opsummering:
Fredag formiddag præsenterede regeringen og flere af folketingets partiet en ny sundhedsaftale ved et doorstep i Sundhedsministeriet.